ราคาทองคำปิดลบหลังดอลล์แข็งค่า-คาดการณ์เฟดขึ้นดบ.
สัญญาทองคำตลาดนิวยอร์กปิดลดลงเมื่อคืนนี้ (20 พ.ย.) โดยได้รับปัจจัยถ่วงจากการแข็งค่าของเงินดอลลาร์ รวมถึงกระแสคาดการณ์ที่ว่าเฟดจะขึ้นดอกเบี้ยในเดือนหน้า 
21 พ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 1.6 ดอลลาร์ หรือ 0.15% ปิดที่ระดับ 1,076.30 ดอลลาร์/ออนซ์, สัญญาโลหะเงินส่งมอบเดือนธ.ค. อ่อนตัวลง 12.6 เซนต์ หรือ 0.89% ปิดที่ 14.096 ดอลลาร์/ออนซ์, สัญญาพลาตินัมส่งมอบเดือนม.ค. ร่วงลง 2.2 ดอลลาร์ หรือ 0.26% ปิดที่ 855.90 ดอลลาร์/ออนซ์ และสัญญาพัลลาเดียมส่งมอบเดือนธ.ค. พุ่งขึ้น 17.90 ดอลลาร์ หรือ 3.3% ปิดที่ 558.90 ดอลลาร์/ออนซ์
นอกจากเงินดอลลาร์ที่แข็งค่าแล้ว ราคาทองคำยังได้รับแรงกดดันหลังจากที่ธนาคารกลางสหรัฐ (FED) ส่งสัญญาณถึงการปรับขึ้นอัตราดอกเบี้ย โดยรายงานการประชุมประจำวันที่ 27-28 ต.ค.ของเฟดระบุว่า เจ้าหน้าที่กำหนดนโยบายของเฟดมีความเห็นว่าเศรษฐกิจสหรัฐมีความแข็งแกร่งเพียงพอที่จะรับมือกับการปรับขึ้นอัตราดอกเบี้ยซึ่งอาจจะเกิดขึ้นในการประชุมเดือนหน้า
นายวิลเลียม ดัดลีย์ ประธานเฟด สาขานิวยอร์ก กล่าวว่า เฟดควรเตรียมปรับขึ้นอัตราดอกเบี้ยในไม่ช้า ขณะที่กรรมการเฟดมีความเชื่อมั่นมากขึ้นว่าอัตราเงินเฟ้อจะดีดตัวขึ้นจากระดับต่ำ และการจ้างงานจะยังคงมีเสถียรภาพ